Universis presentes litteras inspecturis, nos Helias Ayszonis, cantor Engolismensis, et Guillermus de Bessia, canonicus Lodonensis, vicarii generales in spiritualibus et temporalibus ac commissarii in hac parte speciales reverendi in Christo patris et domini, domini Guidonis divina providentia episcopi Eduensis, cujus commissionis a dicto domino episcopo nobis facte in hac parte tenor inferius est insertus, et Guido de Mailleyo, decanus, et capitulum Eduense, notum facimus quod nobis in capitulo ecclesie Eduensis ad sonum campane propter hoc specialiter congregatis, tractavimus et deliberavimus non semel sed pluries in presentia notariorum publicorum auctoritate apostolica ac plurium notabilium personarum tam civium Eduensium quam aliunde nobiscum super hoc vocatorum, qualiter et per quem modum fabrice matricis ecclesie Eduensis in honore sanctorum Nazarii et Celsi fundate non modicum sumptuose laudabiliter incepte posset subveniri et dicta fabrica perfici et finiri, primo videlicet die sabbati ante festum beati Petri ad cathedram nuper preterita, secundo die sabbati ante dominicam qua cantatur in ecclesia sancta Dei Lætare Jherusalem, tercio die sabbati post festum resurrectionis Domini, quarto die sabbati in festo beati Georgii, quinto die sabbati post festum Penthecostes, sexto die sabbati ante festum beati Barnabe apostoli, septimo die sabbati in crastino festi Nativitatis beati Johannis Baptiste, et octavo die mercurii post festum beati Ylarii continue et immediate subsequentibus, sicut de hoc plenius constat per inde confecta publica instrumenta, quia invenimus predictam fabricam nullos habere redditus et subditorum caritatem istis temporibus refrigescentem, nec invenimus etiam unde posset alias perfici commode dictum opus, nos commissarii predicti, auctoritate nobis in hac parte commissa, et decanus et capitulum predicti in scriptis per presentes litteras statuimus, ordinamus et decernimus quod fructus, redditus, proventus et exitus omnium et singulorum dignitatum, personatuum, officiorum, administrationum et ceterorum beneficiorum ecclesiasticorum, tam secularium quam regularium ecclesie, civitatis et dyocesis Eduensis, episcopali et majori post episcopalem in dicta ecclesia Eduensi ac principali in ecclesiis collegiatis dictarum civitatis et dyocesis dignitatibus duntaxat exceptis, vacantium et vacaturorum tociens quociens ipsa vacare contigerit quoquomodo hinc ad decem annos ab hujusmodi statuti tempore computandos continue subsequentes primi anni vacacionis eorumdem operi dicte fabrice applicentur, moderacione constitutionis tamen felicis recordationis domini Johannis Pape XXII, que incepit Suscepti regiminis illis ad quos dicta beneficia pertinent seu pertinebunt, reservata. Tenor vero dicte commissionis sequitur et est talis: Guido permissione divina episcopus Eduensis, venerabilibus et discretis viris dominis Helie Ayssonis, cantori Engolismensi, et Guillermo de Bessia, canonico Lodonensi ecclesiarum, vicariis nostris in spiritualibus et temporalibus, salutem in Domino sempiternam. Attendentes quod in nostra ecclesia cathedrali Sancti Nazarii Eduensis que, jam diu est, vetustate corruit, ejusdem ecclesie canonici nequeunt in divinis officiis personaliter Domino deservire, quodque dicta ecclesia paulatim reficitur, restauratur seu construitur opere plurimum sumptuoso, et quod ad perfectionem operis memorati nostre et nostri capituli Eduensis non suppetunt facultates: nos volentes super hoc fabrice dicte ecclesie operi siquidem tam pio et necessario de alicujus subventionis remedio providere, et ad presens pro tractatu et deliberatione habendis cum venerabilibus et discretis viris decano et capitulo nostre ecclesie Eduensis, ac statuto super modo subventionis restaurationi hujusmodi faciende ad dictam nostram ecclesiam accedere nequeamus, pluribus arduis domini nostri Pape nobis commissis negociis occupati, idcirco tractandi et deliberandi cum predictis decano et capitulo per quem modum necessitati fabrice ejusdem ecclesie melius et decentius poterit subveniri nec non statuendi quod fructus, redditus et proventus primi anni ecclesiarum et aliorum beneficiorum ecclesiasticorum etiam si dignitates vel personatus existant, abbaciis et prioratibus conventualibus duntaxat exceptis, que usque ad decennium seu aliud tempus de quo vobis et dictis decano et capitulo videbitur expedire, in civitate et diocesi Eduensi vacare continget, usibus fabrice dicte ecclesie Eduensis, salva moderacione constitutionis felicis recordationis domini Johannis Pape XXII, que incipit Suscepti regiminis, aplicentur et in dictam fabricam per manus discretarum et ydonearum personarum ad hoc per vos et dictos decanum et capitulum deputandarum, totaliter convertantur, vobis et vestrum cuilibet insolidum tenore presentium committimus potestatem, permittentes notario publico infrascripto pro omnibus illis quorum interest et interesse poterit stipulanti nos ratum et gratum habituros quicquid per vos seu alterum vestrum una cum decano et capitulo memoratis tractatum, deliberatum et statutum fuerit de premissis. In cujus rei testimonium presentes litteras seu presens publicum instrumentum scribi et publicari fecimus per notarium publicum infrascriptum et sigilli nostri appensione muniri. Acta fuerunt hec apud Livriacum prope Beati Petri monasterium, Nivernensis dyocesis, anno Domini millesimo trecentesimo quadragesimo quinto, XIIII die mensis februarii, pontificatus domini Clementis divina providentia pape sexti anno tercio, presentibus venerabilibus et discretis viris dominis Guillermo Folii, abbate et canonico in ecclesia Eduensi, Roberto Judicis de Livriaco et Rostangno Ysonis, Sancti Marcelli, Nivernensis et Narbonensis diocesis, ecclesiarum rectoribus, vocatis et rogatis testibus ad premissa. Et ego Stephanus Boaressa, publicus apostolica et imperiali auctoritate notarius, premissis omnibus et singulis, dum per prefatum dominum episcopum agerentur una cum prenominatis presens fui et stipulatus fui, prout superius continetur, ipsaque de precepto dicti domini episcopi in hanc publicam formam redegi, ea vero per alium scribi feci, aliis negociis arduis occupatus, signum tamen meum solitum una cum appensione magni sigilli dicti domini episcopi presentibus apposui in testimonium premissorum, requisitus et rogatus. In quorum testimonium nos predicti commissarii sigillum curie Eduensis, quo in hac parte usi sumus, et nos decanus et capitulum predicti sigillum Sancti Nazarii, quo solo utimur, una cum signo et suscriptione Stephani, notarii publici infrascripti, qui in premissis presens fuit, presentibus litteris inde ad rogatum nostrum per eum expeditis duximus apponenda. Datum et actum Edue, in predicto capitulo, anno quo supra, dicta die mercurii post festum beati Ylarii, indictione XIIII, mense januario, pontificatus predicti domini nostri Pape anno quarto.